《莺啼序·津门羁迹，七度蟾圆。今将南去，临岐惘惘。用梦窗韵赋此，留示同人》
清代·吴昌绶

凉宵雁声到枕，拥衾裯似水。鱼更断续梦难成，残镫欲灺红蕊。

更馆静、秋心暗警，井梧一叶同飘坠。叹年年、倦旅无端，触起乡思。

时局如棋，中原多故，怅栖栖客子。望天外、缥缈三山，凌波何日重至。

看苍茫、云连海气，又历历、蜃楼遥指。笑茂陵、疏草零星，未逢杨意。

蛩吟败藓，蝉咽寒柯，惯搅人清寐。恁容易、繁华转烛，几番辜负，一曲尊前，琵琶红泪。

飞英巷陌，游丝庭院，浓春无价都消歇，剩潘郎、鬓影成憔悴。

江南此去，除非旧日青山，依然伴人愁里。

深闺凝望，讯断宾鸿，锁一双眉翠。见说道、近来消瘦，药裹缠绵，帘卷西风，病扶花起。

流光若驶，浮生如寄，而今真遂偕隐愿，泛烟波、好共吴篷倚。

那堪回首天涯，写遍相思，倦收凤纸。

作者简介：吴昌绶，字伯宛，一字甘遁，号印臣，晚号松邻，仁和人。光绪丁酉举人，内阁中书。有《松邻遗集》。